ai4bharat/Pralekha huggingface dataset:
पत्तन, पोत परिवहन और जलमार्ग मंत्रालय
जहाजरानी मंत्री ने पोर्ट साझेदारों के साथ चक्रवात ‘जवाद’ के लिए तैयारियों का जायजा लिया
स्थिति की बारीकी से निगरानी कर रहा है मंत्रालय
सभी से सतर्क और तैयार रहने का आग्रह किया
केंद्रीय पत्तन, पोत परिवहन और जलमार्ग मंत्री श्री सर्बानंद सोनोवाल ने नई दिल्ली में वीडियो कॉन्फ्रेंसिंग के जरिये विभिन्न राज्यों के तटीय क्षेत्रों के बंदरगाह अध्यक्षों और साझेदारों के साथ चक्रवात ‘जवाद’ के कारण उत्पन्न होने वाली स्थिति से निपटने के लिए तैयारियों की समीक्षा की।
केंद्रीय मंत्री ने कहा कि मंत्रालय तेजी से बदल रही स्थिति की बारीकी से निगरानी कर रहा है और सभी से सतर्क रहने और चक्रवात जवाद के मद्देनजर तैयार रहने का आग्रह किया।
पत्तन, पोत परिवन और जलमार्ग मंत्रालय ने सभी शिपिंग जहाजों को सुरक्षित करने के उपाय किए हैं और आपातकालीन जहाजों को तैनात किया है। राज्यों को तट के पास रासायनिक और पेट्रोकेमिकल इकाइयों जैसे औद्योगिक प्रतिष्ठानों को सतर्क करने के लिए भी कहा गया है।
रसायन एवं उर्वरक मंत्रालय
श्री मनसुख मंडाविया ने आज अहमदाबाद में वैक्सीन निर्माण संयंत्र का दौरा किया
रसायन एवं उर्वरक और बंदरगाह, जहाजरानी एवं जलमार्ग राज्य मंत्री  श्री मनसुख मंडाविया ने आज अहमदाबाद में जायडस बायोटेक पार्क का दौरा किया।
मंत्री ने ट्विटर पर बताया कि जायडस ने 'जेडवाईसीओवी-डी' को विकसित किया है। जो दुनिया की पहली डीएनए-आधारित कोविड-19 वैक्सीन होगी।
इसके अलावा श्री मंडाविया ने आज हेस्टर बायोसाइंसेज लिमिटेड का भी दौरा किया। उन्होंने ट्विटर के जरिए से बताया कहा कि हेस्टर ने कोवैक्सिन के उत्पादन के लिए भारत बायोटेक के साथ एक मसौदे पत्र पर हस्ताक्षर किए हैं।
मंत्री ने उनके प्रयासों की सराहना की और उन्हें सभी के लिए मुफ्त टीकाकरण सुनिश्चित करने के लिए टीका उत्पादन में तेजी लाने के लिए जरूरी सरकारी सहयोग देने का भी आश्वासन दिया।
युवा कार्यक्रम एवं खेल मंत्रालय
खेल मंत्रालय ने एशियाई खेलों के पूर्व स्वर्ण पदक विजेता जोसेफ जेम्स को 2.5 लाख रुपये की सहायता को मंजूरी दी
युवा कार्यक्रम एवं खेल मंत्रालय  ने खिलाड़ियों के लिए बनाए गए पंडित दीनदयाल उपाध्याय राष्ट्रीय कल्याण कोष के तहत अंतरराष्ट्रीय पावरलिफ्टिंग कोच जोसेफ जेम्स के लिए 2,50,000 रुपये की राशि को मंजूरी दी है। यह वित्तीय सहायता कोविड-19 के बीच भारतीय खेल प्राधिकरण , भारतीय ओलंपिक संघ और मंत्रालय की संयुक्त सहयोग पहल के तहत पूर्व-अंतर्राष्ट्रीय खिलाड़ियों और कोच की मदद के लिए दी जाती है।
2006 के एशियाई खेलों के स्वर्ण पदक के विजेता और 2008 में एशियाई पावरलिफ्टिंग चैंपियनशिप में स्वर्ण पदक जीतने वाले जोसेफ जेम्स को कुछ दिन पहले कोविड-19 संक्रमण होने के बाद 24 अप्रैल को सांस लेने में गंभीर समस्या हुई। उनके ऑक्सीजन का स्तर कम था और परिवार को उन्हें तत्काल हैदराबाद के विवेकानंद अस्पताल में भर्ती कराना पड़ा। वह सात-आठ दिनों के लिए आईसीयू में थे और पांच मई को उन्हें अस्पताल से छुट्टी दे दी गयी। उनकी हालत अब स्थिर हैं और वह घर में सब सदस्यों से अलग रह रहे हैं।
जोसेफ जेम्स की बेटी ऐलिसा जो ने समय पर वित्तीय मदद देने के लिए मंत्रालय, साई और भारतीय ओलंपिक संघ का आभार जताते हुए, कहा, “तेलंगाना ओलंपिक संघ और भारतीय ओलंपिक संघ के सदस्यों में से एक, श्री महेश सागर ने हमें इस पहल के बारे में बताया। उन्होंने मुझे आवेदन भरने के लिए विवरण दिए और संबंधित अधिकारियों के साथ बातचीत की।
ऐलिसा ने कहा, “ऐसे समय में मंत्रालय से मिली यह वास्तव में बहुत बड़ी मदद है जब हमारे परिवारों और दोस्तों से मदद प्राप्त करना भी मुश्किल है। मैं आभारी हूं कि भारतीय खेल प्राधिकरण ने हमें तब याद किया जब हमें जरूरत थी।"
तेलंगाना ओलंपिक संघ के महासचिव के जे यादव ने भी साई, मंत्रालय और भारतीय ओलंपिक संघ को धन्यवाद दिया। उन्होंने कहा “पूरे तेलंगाना ओलंपिक संघ और तेलंगाना राज्य के खेल समुदाय की ओर से, मैं श्री जोसेफ के चिकित्सा खर्च पूरे करने की खातिर उन्हें वित्तीय सहायता प्रदान करने के लिए युवा कार्यक्रम एवं खेल मंत्रालय, भारतीय खेल प्राधिकरण और भारतीय ओलंपिक संघ का बहुत आभारी हूं। इस कठिन समय में खिलाड़ियों की मदद करने के लिए धन्यवाद।”
एमजी/एएम/पीके/ डीवी
(Visitor Counter : 196
सामाजिक न्याय एवं अधिकारिता मंत्रालय
कर्तव्य पथ पर हुआ पहली बार ‘दिव्य कला मेले’ का आग़ाज़
सामाजिक न्याय एंव अधिकारिता मंत्रालय की पहल
22 राज्यों के 200 से अधिक दिव्यांगों का दिखेगा हुनर का जादू
देश भर में आयोजित होगा दिव्य कला मेला
मेले का उद्देश्य दिव्यांग कारीगरों को बड़ा मंच प्रदान करना
पी.एम. दक्ष के अंतर्गत लगभग 5 लाख लोगों को मिला लाभ
प्रशिक्षणार्थीयों हेतु 495 करोड़ रुपये वितरित किए गए
अल्पना ग्रुप ने दी भव्य प्रस्तुति
दिल्ली के इंडिया गेड के कर्तव्य पथ पर दिव्य कला मेले का केंद्रीय सामाजिक न्याय और अधिकारिता मंत्री डॉ. वीरेंद्र कुमार ने उद्घाटन किया। इस अवसर पर सामाजिक न्याय और अधिकारिता राज्य मंत्री सुश्री प्रतिमा भौमिक भी उपस्थित थी। 2 से 7 दिसंबर तक चलने वाले इस मेले का उद्देश्य देश भर के दिव्यांग कारीगरों, शिल्पकारों और हस्तकारों के उत्पादों और शिल्प कौशल का बड़ा मंच प्रदान करना है। इस अवसर पर केंद्रीय सामाजिक न्याय और अधिकारिता मंत्री वीरेंद्र कुमार ने कहा मेले का उद्देश्य दिव्यांगजनों के जीवन मे आत्मनिर्भरता लाना है, उन्होंने कहा इस प्रकार के आयोजन से दिव्यांगों का बड़े मंच के साथ अपने उत्पादों के प्रर्दशन और बिक्री का भी मौक़ा मिलेगा और भविष्य में बड़े-बड़े व्यापारियों से भी जुड़ने का अवसर प्रदान करेगा। इसी के साथ उन्होंने कहा कि देश भर अब दिव्य कला मेला का आयोजन होगा। इस मंत्रालय के अंतर्गत आने वाले चारो वित्त निगम NHFDC, NBCFDC, NSFDC और NSKDFC k के विभिन्न चैनल सहभागियों के माध्यम से दस्तकारों को सवधि ऋण योजनाओं और माइक्रो फाइनेन्स योजनाओ के अंतर्गत वित्तीय सहायता प्रदान करता है। यह कार्यक्रम आगंतुकों को जम्मू और कश्मीर एवं पूर्वोत्तर राज्यों सहित देश के विभिन्न भागों के जीवंत उत्पादों, हस्तशिल्प, हथकरघा, एम्ब्रोएडरी के काम और डिब्बाबंद खाद्य पदार्थ आदि को एक साथ देखने का रोमांचक अनुभव प्रदान करेगा।
देश के यशस्वी प्रधानमंत्री, श्री नरेन्द्र मोदी जी की महत्वाकांक्षी योजना पी.एम. - दक्ष के अंतर्गत कौशल उन्नयन और कौशल विकास में प्रशिक्षण हमारे निगमों के लक्षित समूह के लिए भी महत्वपूर्ण है क्योंकि समूह ज्यादातर पारंपरिक आर्थिक कार्यकलापों से जुड़ा हुआ है, जिन्हें बाजार की आवश्यकता के अनुरूप अपने कौशल में निरंतर सुधार की आवश्यकता होती है। अतः लक्षितवर्गों के आर्थिक कार्यकलापों को बाजार की प्रतिस्पर्धा के अनुकूल बनाने हेतु कौशल उन्नयन पर भी बल दिया जा रहा है। उन्हें केवल अपनी जरूरतों व संभावनाओं और प्रशिक्षण की पहचान करने तथा सरकार के संसाधनों और सॉफ्ट लोन तक उनकी पहुंच के साथ मिलान करने की आवश्यकता है। पी.एम. दक्ष के अंतर्गत लगभग 5 लाख से अधिक प्रशिक्षणार्थीयों हेतु 495 करोड़ रुपये वितरित किए गए है ।
इस मेले में 22 राज्यों और केंद्र शासित प्रदेशों के लगभग 200 दिव्यांग कारीगर, कलाकार और उद्यमी अपने उत्पादों और कौशल का प्रदर्शन करेंगे। इस मेले में घर की सजावट और जीवन शैली, कपड़े, स्टेशनरी और पर्यावरण के अनुकूल उत्पाद, पैकेज्ड फूड, जैविक उत्पाद, खिलौने और उपहार, व्यक्तिगत सामान-आभूषण, क्लच बैग श्रेणी के उत्पादों का प्रदर्शन किया गया, यह मेला सभी के लिए ‘वोकल फॉर लोकल’ और दिव्यांग शिल्पकारों द्वारा अपने अतिरिक्त संकल्प के द्वारा बनाए गए उत्पादों को देखने और खरीदने का अवसर प्रदान करेगा, छह दिवसीय दिव्य कला मेला सुबह 11 बजे से रात्रि 8.00 बजे तक खुलेगा। जिसमें दिव्यांग कलाकारों और जाने-माने पेशेवरों के प्रदर्शनों सहित सांस्कृतिक गतिविधियों की एक श्रृंखला का आयोजन होगा। इस आयोजन में आगंतुक देश के विभिन्न क्षेत्रों के अपने पसंदीदा भोजन का भी लुत्फ उठा सकते हैं।
रेल मंत्रालय
वाराणसी छावनी रेलवे स्टेशन को भारतीय खाद्य संरक्षा एवं मानक प्राधिकरण द्वारा 5-स्टार रेटिंग प्रमाणन के साथ 'ईट राइट स्टेशन' से सम्मानित किया गया
भारतीय खाद्य संरक्षा एवं मानक प्राधिकरण द्वारा रेलवे स्टेशनों को 'ईट राइट स्टेशन' प्रमाणन प्रदान किया जाता है जो यात्रियों को सुरक्षित और पौष्टिक भोजन प्रदान करने के लिए मानदंड स्थापित करते हैं
5-स्टार रेटिंग यात्रियों को सुरक्षित और स्वच्छ भोजन उपलब्ध कराने के लिए स्टेशन द्वारा पूर्ण अनुपालन का संकेत प्रदान करती है
भारतीय रेलवे के वाराणसी छावनी रेलवे स्टेशन को यात्रियों को उच्च गुणवत्ता वाला पौष्टिक भोजन प्रदान करने के लिए 5-स्टार रेटिंग के साथ 'ईट राइट स्टेशन' प्रमाणन से सम्मानित किया गया है। यह प्रमाणीकरण भारतीय खाद्य संरक्षा एवं मानक प्राधिकरण-एफ़एसएसएआई द्वारा रेलवे स्टेशनों को मानक खाद्य भंडारण और स्वच्छता प्रथाओं का पालन करने के लिए प्रदान किया जाता है। भारतीय खाद्य संरक्षा एवं मानक प्राधिकरण द्वारा 'ईट राइट स्टेशन' प्रमाणन उन रेलवे स्टेशनों को प्रदान किया जाता है जो यात्रियों को सुरक्षित और पौष्टिक भोजन प्रदान करने के बारे में मानदंड स्थापित करते हैं। स्टेशन को 1 से 5 तक की रेटिंग वाली भारतीय खाद्य संरक्षा एवं मानक प्राधिकरण-अनुसूचित तृतीय-पक्ष ऑडिट एजेंसी के निष्कर्ष पर एक प्रमाण पत्र से सम्मानित किया जाता है। 5-स्टार रेटिंग यात्रियों को सुरक्षित और स्वच्छ भोजन उपलब्ध कराने के लिए स्टेशन द्वारा पूर्ण अनुपालन का संकेत प्रदान करती है।
यह प्रमाणन 'ईट राइट इंडिया' आंदोलन का हिस्सा और भारतीय खाद्य संरक्षा एवं मानक प्राधिकरण द्वारा सभी भारतीयों के लिए सुरक्षित, स्वस्थ और टिकाऊ भोजन सुनिश्चित करने के लिए देश की खाद्य प्रणाली को बदलने के लिए एक बड़े पैमाने पर प्रयास है। हमारा भोजन लोगों और पृथ्वी ग्रह दोनों के लिए उपयुक्त है, यह सुनिश्चित करने के लिए ईट राइट इंडिया विनियामक, क्षमता निर्माण, सहयोगात्मक और सशक्तिकरण दृष्टिकोण के विवेकपूर्ण मिश्रण को अपनाता है।
स्टार प्रमाणीकरण वाले अन्य रेलवे स्टेशनों में आनंद विहार टर्मिनल रेलवे स्टेशन ; छत्रपति शिवाजी टर्मिनस ; मुंबई सेंट्रल रेलवे स्टेशन, ; वडोदरा रेलवे स्टेशन, चंडीगढ़ रेलवे स्टेशन और भोपाल रेलवे स्टेशन शामिल हैं।
पिछली रिलीज़ के लिए लिंक:
https://www.pib.gov.in/PressReleasePage.aspx?PRID=1875176
विद्युत मंत्रालय
राष्ट्रीय ताप विद्युत निगम ग्रीन एनर्जी लिमिटेड  ने अक्षय ऊर्जा परियोजनाओं को प्रारंभ करने के उद्देश्य से इंडियन ऑयल कॉर्पोरेशन लिमिटेड  के साथ समझौता किया
एनटीपीसी ने अगले दशक में 60 गीगावॉट नवीकरणीय ऊर्जा उत्पादन का लक्ष्य निर्धारित किया
एनटीपीसी लिमिटेड की पूर्ण प्रशासनिक नियंत्रण वाली सहायक कंपनी राष्ट्रीय ताप विद्युत निगम ग्रीन एनर्जी लिमिटेड ने इंडियन ऑयल कॉर्पोरेशन लिमिटेड की रिफाइनरियों के लिए चौबीसों घंटे बिजली उपलब्धता सुनिश्चित करने के उद्देश्य से नवीकरणीय ऊर्जा परियोजनाओं को प्रारंभ करने हेतु इंडियन ऑयल कॉर्पोरेशन लिमिटेड के साथ एक संयुक्त उद्यम समझौते पर हस्ताक्षर किए हैं।
इंडियन ऑयल कॉर्पोरेशन लिमिटेड के कार्यकारी निदेशक  श्री कौशिक बसु और राष्ट्रीय ताप विद्युत निगम ग्रीन एनर्जी लिमिटेड के महाप्रबंधक श्री वी.वी. शिवकुमार द्वारा एनटीपीसी लिमिटेड के मुख्य प्रबंध निदेशक श्री गुरदीप सिंह तथा इंडियन ऑयल कॉर्पोरेशन लिमिटेड के अध्यक्ष श्रीकांत माधव वैद्य की उपस्थिति में इस संयुक्त उद्यम समझौते पर हस्ताक्षर किये गए।
एनटीपीसी लिमिटेड ने अपने पूर्ण प्रशासनिक नियंत्रण वाली सहायक कंपनी एनजीईएल के माध्यम से अपनी हरित ऊर्जा व्यावसायिक गतिविधियों को तेजी से आगे बढ़ाने के लिए अगले दशक में 60 गीगावॉट का नवीकरणीय ऊर्जा उत्पादन विस्तार करने का महत्वाकांक्षी लक्ष्य निर्धारित किया है।
दो महारत्न दिग्गज कंपनियों द्वारा इस संयुक्त उद्यम समझौते पर हस्ताक्षर करने से राष्ट्रीय ताप विद्युत निगम लिमिटेड और इंडियन ऑयल कॉर्पोरेशन लिमिटेड को अपनी सभी मुख्य व्यावसायिक गतिविधियों में भारत सरकार के स्वच्छ ऊर्जा लक्ष्यों को पूरा करने में सहायता मिलेगी।
एनटीपीसी लिमिटेड के निदेशक , श्री डी. के. पटेल, एनटीपीसी लिमिटेड में निदेशक  श्री यू.के. भट्टाचार्य, एनटीपीसी लिमिटेड के निदेशक  श्री जयकुमार श्रीनिवासन, इंडियन ऑयल कॉर्पोरेशन लिमिटेड के निदेशक  सुश्री शुक्ला मिस्त्री और एनजीईएल, एनटीपीसी आरईएल तथा आईओसीएल के अन्य वरिष्ठ अधिकारी भी इस अवसर पर उपस्थित थे।
राष्ट्रपति सचिवालय
राष्ट्रपति कानपुर में चौधरी हरमोहन सिंह यादव के जन्म शताब्दी समारोह में शामिल हुए
राष्ट्रपति श्री राम नाथ कोविन्द आज  कानपुर में चौधरी हरमोहन सिंह यादव के जन्म शताब्दी समारोह में शामिल हुए और संबोधित किया।
इस अवसर पर राष्ट्रपति ने कहा कि चौधरी हरमोहन सिंह यादव का जीवन आने वाली पीढ़ियों के लिए अनुकरणीय है। वे सादगी के आदर्श उदाहरण और जनसेवा के प्रेरणा स्रोत थे। उन्होंने विशेष रूप से हाशिये पर रहने वाले लोगों और किसानों के जीवन में खुशियां लाने का अथक प्रयास किया। ग्राम सभा से लेकर राज्य सभा तक कृषि के बारे में उनके विचारों को नीति निर्माता बहुत गंभीरता से सुनते थे।
राष्ट्रपति ने कहा कि हरमोहन सिंह जी के घर के दरवाजे हमेशा सबके लिए खुले रहते थे। वर्ष 1984 में, उन्होंने सांप्रदायिक सद्भाव की एक उत्कृष्ट मिसाल कायम की, जब उन्होंने हिंसक भीड़ से बड़ी संख्या में लोगों की जान बचाई थी। वर्ष 1991 में उन्हें असाधारण वीरता और निर्भीकता के लिए शौर्य चक्र से सम्मानित किया गया था।
राष्ट्रपति ने कहा कि हरमोहन सिंह जी के प्रयासों से इस क्षेत्र में शैक्षिक जागरूकता को बढ़ावा देने के लिए अनेक शिक्षण संस्थान स्थापित किए गए। उनका मानना था कि शिक्षा हर परिवार और समाज की प्रगति का आधार है। राष्ट्रपति ने यह स्मरण किया कि वे अक्सर यह कहा करते थे कि शिक्षा लोगों का जीवन बेहतर बनाने और समाज तथा देश की बेहतरी के लिए सबसे अच्छा साधन है।
राष्ट्रपति ने कहा कि हमारी स्वतंत्रता के 75 वर्ष पूरे होने के उपलक्ष्य में पूरे देश में आजादी का अमृत महोत्सव मनाया जा रहा है। दो साल तक चलने वाले इस महोत्सव के दौरान हम स्वतंत्रता संग्राम में अपने प्राणों की आहुति देने वाले गुमनाम नायकों के योगदान को स्मरण करेंगे। इस अवसर पर स्वतंत्रता सेनानियों अजीजन बाई, मैनावती, जयदेव कपूर, शिव वर्मा, बिजय कुमार सिन्हा और डॉ. गया प्रसाद को स्मरण करते हुए राष्ट्रपति ने कहा कि भारत ऐसे ही अनेक स्वतंत्रता सेनानियों के महत्वपूर्ण योगदान के कारण ही स्वतंत्रता प्राप्त कर सका है, इसलिए यह हम सबका कर्तव्य है कि हम ऐसे गुमनाम स्वतंत्रता सेनानियों के योगदान की जानकारी जन-जन तक पहुंचाएं।
राष्ट्रपति ने कहा कि किसी भी राष्ट्र का भविष्य उसके अतीत के अनुभव से निर्देशित और उसकी विरासत से समृद्ध होता है। हम सभी को एक मजबूत, सफल, विकसित और समृद्ध भारत के निर्माण में सक्रिय रूप से भाग लेना चाहिए। हमारे राष्ट्र की प्रगति के लिए देश का हर हाथ एक साथ उठना चाहिए।
राष्ट्रपति का भाषण हिंदी में देखने के लिए कृपया यहां क्लिक करें।
रेल मंत्रालय
नया पुनर्गठित रेलवे बोर्ड लोगों को बेहतर सेवाएं देने पर ध्यान केंद्रित करेगा : श्री विनोद कुमार यादव, चेयरमैन, रेलवे बोर्ड
इस नए पुनर्गठित सेवा, भारतीय रेल प्रबंधन सेवा में किसी रेल अधिकारी को नुकसान नहीं होगा
रेलवे बोर्ड के चेयरमैन श्री विनोद कुमार यादव ने कहा है कि रेलवे बोर्ड का पुनर्गठन कई वर्षों से लंबित था और रेलवे पर बनी कई सुधार समितियों ने इस संबंध में सुझाव दिया था। सुझाव देने वाली विभिन्न समितियों में प्रकाश टंडन समिति  शामिल थी। इस समिति के अधिकांश सुझावों को अपनाया गया है। मीडियाकर्मियों को संबोधित करते हुए श्री यादव ने कहा कि रेलवे बोर्ड के पुनर्गठन से आपसी समन्वय बेहतर होगा और यात्रियों को बेहतर सुविधाएं मिलेंगी तथा माल ढुलाई सेवा भी बेहतर होगी। इस नए पुनर्गठित रेलवे बोर्ड में एक सीआरबी / सीईओ होगा और कार्य आधारित चार सदस्य - सदस्य, ढांचागत संरचना; सदस्य रोलिंग स्टॉक और ट्रैक्शन, सदस्य परिचालन और व्यापार विकास तथा सदस्य, वित्त - होंगे। रेलवे बोर्ड में स्वतंत्र सदस्यों को गैर-कार्यकारी सदस्यों के रूप में शामिल किया जाएगा । इनकी प्रमुख भूमिका परामर्श देने की होगी और ये रेलवे के दैनिक कामकाज से नहीं जुड़ेंगे। रेलवे बोर्ड के पुनर्गठन के तौर-तरीके वैकल्पिक व्यवस्था द्वारा तय किए जाएंगे। गैर-कार्यकारी सदस्यों की संख्या सरकार द्वारा तय की जाएगी। भारतीय रेल की सभी आठ सेवाओं को एक सेवा - भारतीय रेलवे प्रबंधन सेवा - के अंतर्गत शामिल किया गया है। इससे विभिन्न विभागों में बंटे रहने से होने वाली समस्याएं समाप्त होंगी और अधिकारी रेलवे के विकास के लिए परस्पर समन्वय के साथ कार्य करेंगे।
श्री यादव ने कहा कि केवल भारतीय रेल के अधिकारियों को ही सीईओ पद के लिए योग्य माना जाएगा और किसी भी बाहरी व्यक्ति को सीईओ नहीं बनाया जाएगा। इसके अलावा भारतीय रेल के अधिकारियों के करियर में किसी प्रकार का नुकसान न होने का भरोसा दिया गया है। इस नए पुनर्गठित सेवा में भारतीय रेल के किसी अधिकारी को नुकसान नहीं होगा। महाप्रबंधक स्तर के अधिकारियों को सर्वोच्च स्तर का विकल्प देना वास्तव में उन्हें सशक्त बनाने की दिशा में उठाया गया कदम है। इससे राज्य प्राधिकरणों के साथ समन्वय बेहतर होगा और तेजी से निर्णय लिए जा सकेंगे। इससे रेलवे बोर्ड नीति निर्माण, रणनीतिक योजना निर्माण और जोनल रेलवे के साथ समन्वय पर ध्यान केंद्रित कर सकेगा।
श्री यादव ने कहा कि भारतीय रेल की प्राथमिकता अवसंरचना को बेहतर बनाना और अड़चनों को दूर करना है। भारतीय रेल ने कोलकाता-दिल्ली और दिल्ली-मुंबई कॉरिडोर पर 160 किलोमीटर प्रति घंटे की रफ्तार से ट्रेनें चलाने का लक्ष्य निर्धारित किया है। हमें आशा है कि 2021 तक समर्पित फ्रेट कोरिडोर की 3000 किलोमीटर लंबी रेल लाइन तैयार हो जाएगी। अगले 10 वर्षों में भारतीय रेल के पास सभी फ्रेट मार्गों पर समर्पित फ्रेट कॉरिडोर होंगे। भारतीय रेल ने मांग के आधार पर ट्रेन चलाने का लक्ष्य निर्धारित किया है। पीपीपी मोड के आधार पर रेलवे स्टेशन विकसित किए जाएंगे।
पिछले पांच वर्षों में रेलवे का निवेश 3 से 4 गुना बढ़ा है और परियोजनाओं को अत्यधिक महत्वपूर्ण और महत्वपूर्ण श्रेणियों में बांटा गया है। इससे अवसंरचना के उन्नयन में तेजी आएगी। भारतीय रेल ने उच्च विकास का लक्ष्य निर्धारित किया है और इसके लिए तेज एवं आपसी समन्वय के आधार पर निर्णय लेना अत्यधिक महत्वपूर्ण है।
प्रधानमंत्री कार्यालय
प्रधानमंत्री एसोचैम के स्थापना सप्ताह 2020 आयोजन में 19 दिसंबर को मुख्य भाषण देंगे
प्रधानमंत्रीश्री नरेन्द्र मोदी एसोचैम के स्थापना सप्ताह 2020 आयोजन में 19 दिसंबरसुबह 10:30 बजे वीडियो कॉन्फ्रेंस के माध्यम से मुख्य भाषण देंगे।प्रधानमंत्री इस अवसर पर 'एसोचैम शताब्दी का उद्यमपुरस्कार' से श्री रतन टाटाको सम्मानित करेंगे, जो टाटा समूह की तरफ से यह सम्मान ग्रहण करेंगे।
एसोचैम के बारे में
एसोचैमकी स्थापना वर्ष 1920 में की गई थी जिसमें देश के सभी भागों काप्रतिनिधित्व करने वाले प्रमोटर चैंबर्स थे। इस समय इससे 400 चैंबर्स औरव्यापारिक संगठन जुड़े हुए हैं और यह संपूर्ण भारत में 4.5लाख से अधिकसदस्यों को अपनी सेवाएं दे रहा है। एसोचैम भारतीय उद्योग जगत के लिए ज्ञानका सूत्रधार बनकर उभरा है।
उप राष्ट्रपति सचिवालय
उपराष्ट्रपति ने अल्पायु में ही वैज्ञानिक मनोवृत्ति तैयार करने का आह्वान किया
आर्थिक और सामाजिक उन्नति के लिए विज्ञान, प्रौद्योगिकी और नवाचार प्रमुख प्रेरक हैं : उपराष्ट्रपति
अनुसंधान और आविष्कार को प्रयोगशालाओं से बाहर निकलकर आम आदमी की समस्याएं हल करनी चाहिएं : उपराष्ट्रपति
उपराष्ट्रपति ने 27वीं राष्ट्रीय बाल विज्ञान कांग्रेस को संबोधित किया
बच्चों से कहा कि वे स्वस्थ खानपान और शारीरिक फिटनेस पर ध्यान दें
उपराष्ट्रपति श्री एम. वेंकैया नायडू ने आज कहा कि अल्पायु में ही बच्चों में वैज्ञानिक मनोवृत्ति और जिज्ञासा पैदा की जानी चाहिए, क्योंकि विज्ञान के पास हमारी हर समस्या का समाधान है और राष्ट्र की प्रौद्योगिकीय विकास में उसका बहुत योगदान है।
आज तिरुवनन्तपुरम में 27वीं राष्ट्रीय बाल विज्ञान कांग्रेस को संबोधित करते हुए उन्होंने कहा कि वैज्ञानिक सोच में जिज्ञासा, तार्किकता और खुली विचारशीलता समाहित होती है। उन्होंने कहा, ‘विज्ञान की शिक्षा बच्चों को बिना किसी पूर्वाग्रह के सत्य को खोजने की प्रेरणा देती है। इसके जरिये किसी नतीजे पर पहुंचने से पहले बच्चे विश्लेषण, सवाल-जवाब और तार्किकता से काम ले सकते हैं।’
श्री नायडू ने कहा कि हम अभूतपूर्व प्रौद्योगिकीय परिवर्तन के युग में रह रहे हैं जहां आर्थिक और सामाजिक विकास के लिए विज्ञान, प्रौद्योगिकी और नवाचार मुख्य प्रेरक हैं। उन्होंने कहा कि समुचित प्रौद्योगिकीयों के जरिये रहन-सहन की परिस्थितियों में सुधार आएगा तथा आय में इजाफा सुनिश्चित होगा।
जलवायु परिवर्तन के दुष्प्रभावों का उल्लेख करते हुए श्री नायडू ने कहा कि हमें न सिर्फ इसका समाधान खोजना है, बल्कि हमें प्रकृति को सुरक्षित भी करना है। उन्होंने पूर्व राष्ट्रपति श्री ए.पी.जे. अब्दुल कलाम के कथन का हवाला देते हुए कहा कि प्राचीन भारत ज्ञान की भूमि है और प्राचीन भारत के असंख्य महान वैज्ञानिकों ने पूरे विश्व को समृद्ध किया है। उन्होंने बदली जीवनशैली के कारण युवाओं में गैर-संचारी रोगों की बढ़ोतरी पर चिंता व्यक्त की और बच्चों का आह्वान किया कि वे स्वस्थ खानपान तथा शारीरिक फिटनेस पर ध्यान दें।
इस आयोजन में केरल के राज्यपाल श्री आरिफ मोहम्मद खान, विधायक श्री वी. के. प्रशांत, कार्डिनल बेसलियोस क्लीमिस, प्रोफेसर सुधीर और अन्य विशिष्टजन उपस्थित थे।
विज्ञान कांग्रेस में 28 राज्यों और 9 केंद्र शासित प्रदेशों के लगभग 658 छात्र वैज्ञानिक तथा मध्य पूर्व में विभिन्न भारतीय स्कूलों के 15 छात्र वैज्ञानिक अपने प्रोटोटाइप, प्रोजेक्ट और अभिनव प्रयोगों को पेश कर रहे हैं।
स्वास्थ्य एवं परिवार कल्याण मंत्रालय
श्री जे.पी. नड्डा ने औषधीय उत्पादों तक पहुंच पर आधारित दूसरे विश्व सम्मेलन का शुभारंभ किया
भारत जन स्वास्थ्य के सभी लक्ष्यों तक पहुंचने के लिए प्रतिबद्ध : जे पी नड्डा
(औषधीय उत्पादों तक पहुंच पर आधारित दूसरे विश्व सम्मेलन का शुभारंभ करते हुए स्वास्थ्य एवं परिवार कल्याण मंत्री श्री जे.पी. नड्डा ने कहा कि भारत जन स्वास्थ्य संबंधी सभी लक्ष्यों तक पहुंचने के लिए राष्ट्रीय और वैश्विक रूप में पूरी तरह प्रतिबद्ध है। श्री नड्डा ने कहा कि हम एक साथ मिलकर अपने नागरिकों के लिए हर संभव स्वास्थ्य सुविधा उपलब्ध कराने के लिए कार्यरत हैं। उन्होंने कहा कि व्यापक स्वास्थ्य सुविधा को सतत विकास लक्ष्य 2030 के एजेंडे में प्रमुखता से शामिल किया गया है।
इस कार्यक्रम में श्री जे.पी. नड्डा ने स्थिति पत्र का विमोचन किया और सेंटर फॉर डेवलपमेंट ऑफ एडवांस्ड कम्प्यूटिंग द्वारा विकसित दक्षिण-पूर्व एशिया नियामक नेटवर्क  के लिए एक सूचना साझा मंच का शुभारंभ किया, जिससे दक्षिण-पूर्व एशियाई क्षेत्र के देशों के बीच नियामक और स्वास्थ्य सहयोग को बढ़ावा मिलेगा।
स्वास्थ्य एवं परिवार कल्याण राज्य मंत्री श्री अश्विनी कुमार चौबे, स्वास्थ्य एवं परिवार कल्याण राज्य मंत्री श्रीमती अनुप्रिया पटेल, सचिव  श्रीमती प्रीति सूदन, स्वास्थ्य एवं अनुसंधान विभाग में सचिव और आईसीएमआर महानिदेशक डॉ. बलराम भार्गव, विश्व स्वास्थ्य संगठन जेनेवा में ड्रग्स एक्सेस, वेक्सीन और फार्मास्यूटिकल सहायक महानिदेशक डॉ. मेरिएंजेला बतिस्ता गलवाओसीमाओ, विश्व स्वास्थ्य संगठन एसईएआरओ क्षेत्रीय निदेशक डॉ. पूनम खेत्रपाल सिंह, स्वास्थ्य मंत्रालय में अपर सचिव डॉ. आर के वत्स और भारत में विश्व स्वास्थ्य संगठन के प्रतिनिधि डॉ. हेंकबेकेडम भी इस अवसर पर उपस्थित थे। कार्यक्रम में देश के कई राज्यों के स्वास्थ्य मंत्री तथा प्रधान सचिव भी उपस्थित थे।
अपने भाषण में श्री नड्डा ने कहा कि राष्ट्रीय स्वास्थ्य नीति देश के लिए स्वास्थ्य के सर्वश्रेष्ठ मानदंडों को समर्पित है। उन्होंने कहा कि सरकार ने आयुष्मान भारत नामक एक राष्ट्रीय स्वास्थ्य संरक्षण योजना शुरू की है, जिसमें प्रति परिवार प्रति वर्ष 5 लाख रूपये के स्वास्थ्य बीमा का प्रावधान है। इससे 50 करोड़ से भी अधिक लोग लाभान्वित होंगे। यह विश्व की सबसे बड़ी स्वास्थ्य बीमा योजना है। उन्होंने कहा कि 23 सितम्बर, 2018 को इसकी शुरूआत के बाद से इस योजना के तहत सेवाएं उपलब्ध होने से 50,000 व्यक्ति लाभान्वित हुए।
स्वास्थ्य एवं परिवार कल्याण राज्य मंत्री श्री अश्विनी कुमार चौबे ने स्वास्थ्य लक्ष्यों तक पहुंचने में पारंपरिक चिकित्सा प्रणाली के महत्व के बारे में चर्चा की। वहीं, स्वास्थ्य एवं परिवार कल्याण राज्य मंत्री श्रीमती अनुप्रिया पटेल ने कहा कि सतत विकास लक्ष्य सबके बेहतर भविष्य के लिए मंत्र है और औषधियों तक पहुंच कायम करना इसका महत्वपूर्ण तथ्य है।
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी कोविड टीकाकरण के तहत अब तक 191.48 करोड़ टीके लगाए जा चुके हैं
भारत में सक्रिय मरीजों की संख्या 16,400 है
सक्रिय मामलों की दर 0.04 प्रतिशत है
स्वस्थ होने की वर्तमान दर 98.75 प्रतिशत
बीते चौबीस घंटों में 2,467 लोग स्वस्थ हुए,अब तक स्वस्थ हुए कुल लोगों की संख्या 4,25,84,710 है
पिछले 24 घंटों में 1,569 नए मामले सामने आए
दैनिक सक्रिय मामलों की दर 0.44 प्रतिशत है
साप्ताहिक सक्रिय मामलों की दर 0.59 प्रतिशत है
अब तक 84.44 करोड़ जांच की जा चुकी हैं,बीते चौबीस घंटों में 3,57,484 जांच की गई
रक्षा मंत्रालय
उत्तराखंड के राज्यपाल लेफ्टिनेंट जनरल गुरमीत सिंह ने "बीआरओ@63" बहुआयामी अभियान को हरी झंडी दिखाई
अभियान में चार चुनौतीपूर्ण गतिविधियाँ: पर्वतारोहण, रिवर राफ्टिंग, साइक्लोथॉन और एंड्योरेंस रन शामिल हैं
उत्तराखंड के राज्यपाल लेफ्टिनेंट जनरल गुरमीत सिंह ने 26 अप्रैल, 2022 को देहरादून से "बीआरओ@63" बहु-आयामी अभियान को हरी झंडी दिखाकर रवाना किया। यह अभियान सीमा सड़क संगठन  कर्मयोगियों के धैर्य और दृढ़ संकल्प को श्रद्धांजलि है। यह अभियान संगठन के 63वें स्थापना दिवस पर आयोजित कार्यक्रमों के अंतर्गत आयोजित किया जा रहा है, जिसका आयोजन 07 मई, 2022 को निर्धारित किया गया है। यह आजादी का अमृत महोत्सव मनाने वाले बीआरओ द्वारा आयोजित कार्यक्रमों की श्रृंखला में भी एक कार्यक्रम है।
बहु-आयामी अभियान में चार अलग-अलग गतिविधियां शामिल हैं, अर्थात, लगभग 50 किलोमीटर की दूरी को कवर करने वाले 15,000 फीट की ऊंचाई वाली पंगरचुला चोटी तक एक पर्वतारोहण अभियान, गंगा नदी के प्रवाह में 35 किलोमीटर की रिवर राफ्टिंग, चंडीगढ़ होते हुए देहरादून से दिल्ली तक 591 किलोमीटर की साइक्लोथॉन और रुड़की से दिल्ली तक 211 किलोमीटर की दूरी तय करते हुए फिट बीआरओ एंड्योरेंस रन।
छह महिला प्रतिभागियों सहित कुल 63 बीआरओ कर्मयोगी, राष्ट्रीय एकता, राष्ट्र निर्माण और पर्यावरण संरक्षण के प्रति बीआरओ के योगदान के बारे में नागरिकों में जागरूकता फैलाने के उद्देश्य से 12 दिनों तक इस चुनौतीपूर्ण साहसिक अभियान में शामिल होंगे।
इस अवसर पर बोलते हुए गवर्नर लेफ्टिनेंट जनरल गुरमीत सिंह ने महानिदेशक सीमा सड़क  लेफ्टिनेंट जनरल राजीव चौधरी द्वारा की गई पहल की सराहना की और गुणवत्तापूर्ण काम एवं इन साहसिक गतिविधियों के बीच संतुलन बनाने के लिए सीमा सड़क संगठन की सराहना की।
प्रधानमंत्री कार्यालय
प्रधानमंत्री ने वहीदा रहमान को दादा साहब फाल्के लाइफटाइम अचीवमेंट पुरस्कार से सम्मानित होने पर बधाई दी
प्रधानमंत्री श्री नरेन्द्र मोदी ने वहीदा रहमान को दादा साहब फाल्के लाइफटाइम अचीवमेंट पुरस्कार से सम्मानित होने पर बधाई दी है।
प्रधानमंत्री ने केंद्रीय सूचना एवं प्रसारण मंत्री श्री अनुराग ठाकुर की एक्स पर एक पोस्ट साझा करते हुए कहा:
“मुझे प्रसन्नता हुई कि वहीदा रहमान जी को दादा साहब फाल्के लाइफटाइम अचीवमेंट पुरस्कार से सम्मानित किया गया है। भारतीय सिनेमा में उनकी यात्रा ने एक अमिट छाप छोड़ी है। प्रतिभा, समर्पण और शालीनता की प्रतीक, वे हमारे सिनेमा की सर्वश्रेष्ठ विरासत हैं। उन्हें बधाई।”